Antoni Cossu

Antoni Cossu (Santu Lussurzu, 1927 - 2002) est istadu unu romanzieri e poeta sardu.

Biografia
Laureadu in Lìteras in Milanu, si nch'est tramudadu a Ivrea ue, dae su 1954 a su 1958, partètzipat a su movimentu Comunità, organizadu dae Adriano Olivetti, e pùblicat su primu testu narrativu Sardigna a passo di carro e di cavallo (1955) in sa rivista Comunità, semper de Adriano Olivetti.

In su 1959 torrat a Sardinna e traballat in sa Rezione sarda, in su tzentru de programatzione pro sos interventos sotziales. S'annu matessi at publicadu Autonomia e solidarietà nel Montiferru, resurtadu de un'istùdiu sotziolòzicu fatu paris cun Diego Are e Albert Meister de s'Universidade de Parizi. In sa collana Narratori de s'editore Vallechi, at publicadu duos romanzos: I figli di Pietro Paolo (1967) e Il riscatto (1969), bortadu in inglesu dae Isabel Quigly, pàzinas de literatura arta e de paris impinnu tzivile.

A pustis, est crèschidu s'interessu e s'impinnu pro sa limba sarda e pro su bilinguismu. In sardu at publicadu su romanzu Mannigos de memoria (1984), binchende su primu prèmiu in su cuncursu Festa della poesia sarda, setzione romanzos, promòvidu dae s'Istitutu Superiore Rezionale Etnogràficu, e A tempos de Lussurzu (1985), bortadu in catalanu dae Antonio Arca. In s'ìnteri, in su 1968, cun Cantzone de chie ch'est fora aiat otentu su prèmiu ispetziale de sa zuria de su cuncursu de poesia sarda de Othieri. Sas poesias suas sunt regortas in duos volùmenes I Monti dicono di restare (1987) e Il vento e altri racconti (1993).

Est istadu diretore de su periòdicu Il Montiferru, redatore capu de sa rivista Il Bogino, redatore de La via del Piemonte, e mescamente diretore de sa rivista culturale La grotta della vipera, fundada dae isse etotu in su 1975, devènnida su mèdiu de una batalla a profetu de sas limbas e de sas culturas locales.

In su 2002, in antis de si nche morrer, at publicadu su romanzu Il sogno svanito.

Cossu, Antoni
Cossu, Antoni
Cossu, Antoni